PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/081	Bratislava 03.októbra 2007	

Protimonopolný úrad Slovenskej republiky, odbor koncentrácií v správnom konaní vedenom pod č. SK 0063/OK/2007 začatom z vlastného podnetu vo veci uloženia pokuty za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Marti Tunnelbau AG so sídlom Freiburgstrasse 133,         CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596

rozhodol

na základe § 38 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že za porušenie povinnosti podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov ukladá:

1.	podnikateľovi Marti Tunnelbau AG so sídlom Freiburgstrasse 133, CH-3000 Bern 5, Švajčiarsko pokutu vo výške 50 000,- Sk (slovom päťdesiattisíc slovenských korún), 
2.	podnikateľovi Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 pokutu vo výške 30 000,- Sk (slovom tridsaťtisíc slovenských korún),
ktorú sú podnikatelia Marti Tunnelbau AG so sídlom Freiburgstrasse 133, CH-3000 Bern 5, Švajčiarsko a Danubia Invest, a.s. so sídlom Nám. SNP 14, 811 06 Bratislava, Slovenská republika, IČO: 31 369 596 povinní zaplatiť na účet Štátnej pokladnice číslo: 7000060793/8180, KS: 1118, VS: 07431081, v lehote do 15 dní odo dňa nadobudnutia právoplatnosti tohto rozhodnutia.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 29.12.2006 doručené oznámenie koncentrácie zaevidované úradom pod č. 4916/2006 podnikateľom Marti Tunnelbau AG so sídlom Freiburgstrasse 133, CH-3000 Bern 5, Švajčiarsko (ďalej len „Marti Tunnelbau AG“) prostredníctvom       Mgr. Radoslava Ziga, advokáta advokátskej kancelárie CVD s.r.o. so sídlom Sasinkova 12, 811 08 Bratislava (ďalej len „právny zástupca“) a neskôr doplnené o oznámenie podnikateľa Danubia Invest, a.s. so sídlom Zámocké schody 2/A, 811 01 Bratislava, Slovenská republika, IČO: 31 369 596 (Z internetového výpisu Obchodného registra Okresného súdu Bratislava I vyplýva, že od 31.08.2007 sídli podnikateľ Danubia Invest na Nám. SNP 14, 811 06 Bratislava. Do 30.08.2007 sídlil na ulici Zámocké schody 2/A, 811 01 Bratislava.) (ďalej len „Danubia Invest“) podľa § 10 ods. 12 zákona o hospodárskej súťaži a o zmene a doplnení zákona Slovenskej národnej rady              č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá spočívala v získaní spoločnej kontroly podnikateľmi Marti Tunnelbau AG a Danubia Invest nad podnikom podnikateľa Ka Invest, a.s. so sídlom Borská 6, 841 04 Bratislava, Slovenská republika, IČO: 35 801 999, ktorý od 03.02.2006 vystupuje pod obchodným menom TUBAU, a.s. (ďalej len „Tubau“), na základe Zmluvy o kúpe cenných papierov uzatvorenej dňa 27.01.2006 medzi podnikateľom Danubia Invest ako predávajúcim a podnikateľom Marti Tunnelbau AG ako kupujúcim (ďalej len „Zmluva“).

	Na základne predmetného oznámenia koncentrácie sa dňa 29.12.2006 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie podnikateľov Marti Tunnelbau AG, Danubia Invest a Tubau. Účastníkmi predmetného správneho konania boli podnikatelia Marti Tunnelbau a Danubia Invest, pričom účastníkmi koncentrácie boli podnikatelia Marti Tunnelbau AG a Danubia Invest.

	V rámci predmetného správneho konania úrad zistil, že vyššie uvedené spoločnosti sú podnikateľmi podľa § 3 ods. 2 zákona.

	Na základe podkladov a informácií predložených v správnom konaní vo veci predmetnej koncentrácie úrad zistil, že v predmetnom prípade sa jednalo o získanie spoločnej kontroly podnikateľmi Marti Tunnelbau AG a Danubia Invest nad podnikom podnikateľa Tubau, a to na základe nadobudnutia balíka akcií podnikateľom Marti Tunnelbau AG od podnikateľa Danubia Invest, ktoré umožňujú podnikateľovi Marti Tunnelbau AG spoločne s podnikateľom Danubia Invest ovplyvňovať strategické rozhodnutia týkajúce sa obchodnej politiky podnikateľa Tubau.

	Ďalej úrad v priebehu správneho konania vo veci predmetnej koncentrácie zistil, že predmetná koncentrácia podlieha kontrole úradu podľa   § 10 ods. 1 zákona.

	Dňa 25.05.2007 vydal úrad rozhodnutie č. 2007/FH/3/1/034, ktoré nadobudlo právoplatnosť dňa 28.05.2007. Predmetným rozhodnutím úrad podľa § 12 ods. 1 zákona súhlasil s koncentráciou spočívajúcou v získaní spoločnej kontroly podnikateľmi Marti Tunnelbau AG a Danubia Invest nad podnikom podnikateľa Tubau na základe Zmluvy. 

	Podľa § 10 ods. 9 zákona koncentrácia, ktorá podlieha kontrole úradu podľa      § 10 ods. 1 zákona, musí byť oznámená úradu do 30 pracovných dní odo dňa             a) uzatvorenia zmluvy, b) oznámenia prijatia návrhu v obchodnej verejnej súťaži,          c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na základe ktorej došlo k vzniku koncentrácie. Lehota začne plynúť odo dňa, keď nastala prvá z týchto skutočností uvedených v písmenách a) až c) alebo písmene e).

	Vzhľadom na vyššie uvedené úrad zistil, že podnikatelia Marti Tunnelbau AG a Danubia Invest, ako povinné osoby oznámiť predmetnú koncentráciu, ju oznámili oneskorene, nakoľko nedodržali lehotu 30 pracovných dní na podanie oznámenia koncentrácie.

	Na základe predložených podkladov úrad dospel k záveru, že  relevantným dňom, ktorý bol rozhodujúci pre začatie plynutia lehoty na oznámenie predmetnej koncentrácie bol deň 27.01.2006, kedy podnikatelia Marti Tunnelbau AG a Danubia Invest uzatvorili Zmluvu a lehota 30 pracovných dní na podanie oznámenia uplynula dňa 10.03.2006, pričom oneskorené oznámenie predmetnej koncentrácie bolo úradu doručené dňa 29.12.2006. V dôsledku uvedeného úrad zistil porušenie § 10 ods. 9 zákona.

	Vychádzajúc z ustanovenia § 38 ods. 1 zákona, podľa ktorého úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorí za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk, je úrad povinný začať správne konanie vo veci uloženia pokuty za porušenie § 10 ods. 9 zákona.

	Účastníkmi správneho konania vo veci uloženia pokuty za porušenie ustanovenia § 10 ods. 9 zákona sú podnikatelia Marti Tunnelbau AG a Danubia Invest.

	Na základe vyššie uvedeného úrad listom č. 2574/PMÚ SR/2007 zo dňa 12.07.2007 podnikateľovi Danubia Invest, listom č. 2575/PMÚ SR/2007 zo dňa 12.07.2007 podnikateľovi Marti Tunnelbau AG a listom č. 2576/PMÚ SR/2007 zo dňa 12.07.2007 právnemu zástupcovi oznámil, že dňom doručenia vyššie uvedeného listu prvému z účastníkov správneho konania vo veci uloženia pokuty za porušenie § 10 ods. 9 zákona, úrad začne z vlastného podnetu podľa § 18   ods. 2 správneho poriadku v nadväznosti na § 25 ods. 1 zákona predmetné správne konanie. Úrad zároveň podnikateľov Marti Tunnelbau AG a Danubia Invest požiadal, aby sa k predmetnému správnemu konaniu vyjadrili, svoje tvrdenia odôvodnili a na podporu svojich tvrdení navrhli dôkazy, ktoré sú im známe. 

Úrad vyššie uvedeným listom vyzval podnikateľov Marti Tunnelbau AG a Danubia Invest, aby v prípade, že budú v predmetnom správnom konaní vo veci uloženia pokuty podľa § 38 ods. 1 zákona zastupovaní advokátom alebo iným zástupcom, predložili právne relevantné plnomocenstvo podľa  § 25 ods. 4 zákona, ktoré by oprávňovalo v ňom splnomocnenú osobu na zastupovanie podnikateľov Marti Tunnelbau AG a Danubia Invest v predmetnom správnom konaní.

	Podnikateľovi Marti Tunnelbau AG, ako prvému z účastníkov predmetného správneho konania, bol dňa 19.07.2007 doručený list pod č. 2575/PMÚ SR/2007 a na základe tejto skutočnosti sa začalo podľa § 25 ods. 1 zákona v spojení s § 18 ods. 2 správneho poriadku toho istého dňa, t.j. 19.07.2007 správne konanie vo veci uloženia pokuty podľa § 38 ods. 1 zákona za porušenie povinnosti podľa § 10 ods. 9 zákona vedené úradom pod č. SK 0063/OK/2007. 

Ako už bolo uvedené vyššie, podľa § 38 ods. 1 zákona úrad za porušenie ustanovení § 4 ods. 1, § 8 ods. 6, § 10 ods. 9, § 25 ods. 5 a § 29 ods. 5 uloží pokutu podnikateľovi do 10% z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

	Podľa § 10 ods. 3 zákona obrat na účely tohto zákona je súčet tržieb, výnosov alebo príjmov z predaja tovaru, ku ktorému sa pripočíta finančná pomoc poskytnutá podnikateľovi.

	Podľa § 38 ods. 3 zákona predchádzajúcim uzavretým účtovným obdobím podľa § 38 ods. 1 je rok predchádzajúci roku, v ktorom je vydané rozhodnutie úradu, alebo ak nie sú dostupné údaje za tento rok, potom rok predchádzajúci tomuto roku.

	Podľa § 38 ods. 10 zákona úrad pri ukladaní pokuty posudzuje závažnosť a dĺžku trvania porušovania ustanovení tohto zákona, porušovania ustanovení osobitného predpisu alebo porušovania podmienky, povinnosti alebo záväzku uloženého rozhodnutím úradu. Úrad pri posudzovaní závažnosti porušovania berie do úvahy jeho povahu, skutočný dopad na trh a tam, kde je to účelné, veľkosť relevantného trhu. Okrem týchto kritérií úrad pri ukladaní pokuty berie do úvahy aj iné skutočnosti, najmä opakované porušovanie tým istým podnikateľom, odmietnutie podnikateľa spolupracovať s úradom, postavenie podnikateľa ako vodcu alebo iniciátora porušovania, získanie majetkového prospechu v dôsledku porušovania alebo neplnenia dohody obmedzujúcej súťaž v praxi.

	Úrad v posudzovanom prípade prihliadal pri ukladaní pokuty podnikateľovi Marti TUnnelbau AG a Danubia Invest za porušenie § 10 ods. 9 zákona na nasledovné skutočnosti:

-	celková dĺžka trvania porušenia § 10 ods. 9 zákona predstavovala obdobie 9,5 mesiaca 
-	skutočný dopad na trh nepredstavoval obmedzenie hospodárskej súťaže vzhľadom na to, že úrad dňa 25.05.2007 vydal rozhodnutie                             č. 2007/FH/3/1/034, ktorým súhlasil s predmetnou koncentráciou,
-	jedná sa o prvé porušenie zákona podnikateľmi Marti Tunnelbau AG a Danubia Invest,
-	porušenie § 10 ods. 9 zákona je jednou z menej závažných foriem porušenia zákona.

Vzhľadom na vyššie uvedené, ako aj s ohľadom na znenie § 38 ods. 1 zákona v nadväznosti na § 38 ods. 3 zákona si úrad vyššie uvedenými listami od podnikateľov Marti Tunnelbau AG a Danubia Invest podľa § 22 ods. 2 zákona vyžiadal podklady a informácie potrebné na určenie výšky pokuty v predmetnom správnom konaní.

Dňa 31.07.2007 bol úradu doručený podnikateľom Marti Tunnelbau AG prostredníctvom právneho zástupcu splnomocneného na predmetné správne konanie plnomocenstvom zo dňa 26.07.2007 list pod č. 2881/2007, obsahom ktorého boli požadované podklady a informácie potrebné na určenie výšky pokuty za porušenie § 10 ods. 9 zákona. 
Dňa 07.08.2007 bol úradu podnikateľom Danubia Invest doručený list zaevidovaný úradom pod č. 2967/2007, ktorým predložil požadované údaje.

Podnikateľ Marti Tunnelbau AG dosiahol v roku 2006 obrat vo výške 3 820 820 CHF, ktorý po prepočítaní na slovenské koruny kurzom vyhláseným Národnou bankou Slovenska, platným v posledný deň príslušného účtovného obdobia, v tomto prípade posledným zverejneným dňom bol 29.12.2006, je 82 289 000 Sk. 
Z predložených podkladov vyplýva že, podnikateľ Danubia Invest dosiahol v roku 2006 obrat vo výške 45 590 000 Sk. 

Podľa § 38 ods. 8 zákona pokuty podľa odsekov 1 až 3 a 5 môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmych rokov odo dňa, keď došlo k porušeniu ustanovení tohto zákona, ustanovení osobitného predpisu, k nesplneniu podmienky alebo k porušeniu povinnosti alebo záväzku uloženého rozhodnutím úradu; v prípade pokračovacieho správneho deliktu alebo trvajúceho správneho deliktu začne lehota plynúť odo dňa, keď došlo poslednýkrát k porušeniu.

V súvislosti s vyššie uvedeným úrad skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k začatiu správneho konania vo veci uloženia pokuty podľa § 38 ods. 1 zákona podnikateľov Marti Tunnelbau AG a Danubia Invest došlo dňa 19.07.2007 ako aj vzhľadom na to, že k predmetnému porušeniu zákona došlo neoznámením predmetnej koncentrácie do dňa 10.03.2006, úrad dospel k záveru, že subjektívna štvorročná ako aj objektívna osemročná lehota bola zachovaná.

	Podľa § 33 zákona úrad vyzval listom č. 3337/1/PMÚ SR/2007 zo dňa 10.09.2007 právneho zástupcu podnikateľa Marti Tunnelbau AG a listom                   č. 3337/2/PMÚ SR/2007 zo dňa 10.09.2007 podnikateľa Danubia Invest, aby sa ústne alebo písomne pred vydaním rozhodnutia úradu vyjadrili k jeho podkladu a k spôsobu jeho zistenia, prípadne navrhli jeho doplnenie do 7 pracovných dní odo dňa doručenia predmetného listu.

	Podnikateľ Marti Tunnelbau AG sa prostredníctvom právneho zástupcu listom zaevidovaným pod č. 3452/2007 zo dňa 21.09.2007 k výzve pred vydaním rozhodnutia vyjadril nasledovným spôsobom: „Podľa § 10 ods. 9 Zákona, koncentrácia, ktorá podlieha kontrole Úradu musí byť oznámená úradu do 30 pracovných dní odo dňa uzavretia zmluvy. Zmluva bola uzatvorená dňa 27.01.2006. Predmetná koncentrácia teda mala byť oznámená Úradu v lehote do 27.02.2006. Oznamovatelia koncentrácie oznámili koncentráciu dňa 29.12.2006, t.j. boli v omeškaní s oznámením koncentrácie 10 mesiacov....“

	Úrad k vyššie uvedenému uvádza, že vo výzve pred vydaním rozhodnutia nedopatrením chybne označil dátum, od ktorého došlo k porušovaniu § 10 ods. 9 zákona podnikateľmi Marti Tunnelbau AG a Danubia Invest, a teda na základe vyššie uvedeného vyjadrenia podnikateľa Marti Tunnelbau AG, úrad dĺžku porušovania § 10 ods. 9 zákona uviedol v rozhodnutí správne.
	Predmetná dĺžka porušovania však nie je 10 mesiacov ako tvrdí podnikateľ Marti Tunnelbau AG prostredníctvom právneho zástupcu, ale 9,5 mesiaca, nakoľko predmetná koncentrácia mala byť oznámená úradu do 10.03.2006 a nie do 27.02.2006.

	Podnikateľ Danubia Invest sa v lehote 7 pracovných dní odo dňa doručenia výzvy pred vydaním rozhodnutia úradom, t.j. do 26.09.2007 ústne ani písomne nevyjadril k podkladu a k spôsobu jeho zistenia.
 
	Na základe uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.

Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						        riaditeľ odboru koncentrácií

Rozhodnutie sa doručí:
Mgr. Radoslav Zigo
advokát
CVD s.r.o.
Sasinkova 12
811 08 Bratislava

Danubia Invest, a.s.
Ing. Pavol Ondriš, predseda predstavenstva
Nám. SNP 14
811 06 Bratislava